Siluriformes

**Siluriformes** (atau **Nematognathi**) ialah sebuah order ikan bersirip ruji yang biasa dikelompokkan dengan nama **ikan bermisai** atau **keli**. Saiz dan tabiatnya boleh dilihat pada tiga spesies hidup terbesarnya, patin Mekong dari Asia Tenggara, tapah wels dari Eurasia dan keli piraiba dari Amerika Selatan, hinggalah detritivor (spesies pemakan benda mati di dasar), malah spesies parasit halus yang biasa dipanggil candiru, *Vandellia cirrhosa*. Kumpulan ini merangkumi kelompok ikan termasuk keli, patin, baung, tapah, duri, sembilang, kenderap dan lain-lain.

Yang berlapis perisai mahupun yang telanjang langsung tidak bersisik. Ahli dalam order Siluriformes ditakrifkan mengikut ciri tengkorak dan pundi renang. Ikan bermisai mempunyai kepentingan komersial yang cukup besar; spesies besar banyak diternak dan ditangkap sebagai makanan. Spesies yang lebih kecil, khususnya genus *[[Corydoras]]*, penting dalam hobi akuarium. Kebanyakan ikan bermisai ini nokturnal, namun yang lain (kebanyakan Auchenipteridae) adalah krepuskular atau diurnal (contohnya, sebahagian besar Loricariidae atau Callichthyidae).

## Pengelasan
Pengelasan berikut berdasarkan *[[Eschmeyer's Catalog of Fishes]]*:

* Order **Siluriformes**
** Suborder Diplomystoidei
*** Keluarga Diplomystidae Eigenmann, 1890 (keli diplomistid)
** Suborder Cetopsoidei
*** Keluarga Cetopsidae Bleeker, 1858 (keli paus)
** Suborder Loricarioidei
*** Keluarga Nematogenyidae Bleeker, 1862 (keli gunung)
*** Keluarga Trichomycteridae Bleeker, 1858 (keli pensel)
*** Keluarga Callichthyidae Bonaparte, 1835 (keli taming)
*** Keluarga Loricariidae Rafinesque, 1815 (sapu-sapu)
*** Keluarga Scoloplacidae Bailey & Baskin, 1976 (keli kerdil berduri)
*** Keluarga Astroblepidae Bleeker, 1862 (keli panjat)
** Suborder Siluroidei
*** Genus *[[Conorhynchos]]* Bleeker, 1858 (*[[incertae sedis]]*)
*** Keluarga Chacidae Bleeker, 1858 (keli katak)
*** Keluarga Plotosidae Bleeker, 1858 (sembilang)
*** Keluarga Ritidae Bleeker, 1862 (keli baldu)
*** Keluarga Ailiidae Bleeker, 1858 (riu Asia)
*** Keluarga Horabagridae Jayaram, 2006 (keli empayar)
*** Keluarga Bagridae Bleeker, 1858 (baung)
*** Keluarga Akysidae Gill, 1861 (depu jeram)
*** Keluarga Amblycipitidae Day, 1873 (keli pasir)
*** Keluarga Sisoridae Bleeker, 1858 (kenderap)
*** Keluarga Pangasiidae Bleeker, 1858 (patin)
*** Keluarga Siluridae Rafinesque, 1815 (tapah)
*** Keluarga Kryptoglanidae Britz, Kakkassery & Raghavan, 2014 (keli gua India)
*** Keluarga Aspredinidae Adams, 1854 (keli banjo)
*** Keluarga Auchenipteridae Bleeker, 1862 (keli kayu hanyut)
*** Keluarga Doradidae Bleeker, 1858 (keli onak)
*** Keluarga Heptapteridae Gill, 1861 (keli sirip tiga)
*** Keluarga Phreatobiidae Reichel, 1927 (keli lubuk)
*** Keluarga Pimelodidae Bonaparte, 1835 (keli misai panjang)
*** Keluarga Pseudopimelodidae Fernández-Yépez & Antón, 1966 (keli lebah kayu)
*** Keluarga Clariidae Bonaparte, 1845 (keli sebenar)
*** Keluarga Heteropneustidae Hora, 1936 (keli kantung udara)
*** Keluarga Ariidae Bleeker, 1858 (duri, pedukang)
*** Keluarga Anchariidae Glaw & Vences, 1994 (keli Malagasi)
*** Keluarga Austroglanididae Mo, 1991 (duri batu)
*** Keluarga Cranoglanididae Myers, 1931 (keli kepala taming)
*** Keluarga Ictaluridae Gill, 1861 (keli air tawar Amerika Utara)
*** Keluarga Lacantuniidae Rodiles-Hernández, Hendrickson & Lundberg, 2005 (keli Chiapas)
*** Keluarga Amphiliidae Regan, 1911 (keli susuh)
*** Keluarga Malapteruridae Bleeker, 1858 (keli elektrik)
*** Keluarga Mochokidae Regan, 1912 (keli terbalik)
*** Keluarga Auchenoglanididae Jayaram, 1966 (keli hidung pipih)
*** Keluarga Claroteidae Bleeker, 1862 (keli gerut)
*** Keluarga Schilbeidae Bleeker, 1858 (riu)

## Ekologi

### Taburan dan habitat
Spesies ikan bermisai yang masih ada hidup di pedalaman atau perairan pesisir di setiap benua kecuali Antartika. Ikan bermisai telah menghuni semua benua pada satu-satu masa atau berlainan. Mereka paling rencam di Amerika Selatan, Asia, dan Afrika tropika, dengan satu keluarga tempatan di Amerika Utara dan satu keluarga di Eropah. Lebih separuh daripada kesemua spesies keli hidup di Amerika. Mereka satu-satunya ostariofisi yang telah memasuki habitat air tawar di Madagascar, Australia, dan New Guinea.

Ia dijumpai di persekitaran air tawar, sungguhpun kebanyakannya menghuni air cetek yang mengalir. Wakil bagi setidaknya lapan keluarga adalah hipogeal (hidup di bawah tanah) dengan tiga keluarga antaranya juga adalah troglobit (menghuni gua). Salah satu spesiesnya iaitu *[[Phreatobius cisternarum]]*, diketahui hidup di bawah tanah di habitat freatik. Beberapa spesies daripada keluarga Ariidae dan Plotosidae, dan sebilangan spesies dari kalangan Aspredinidae dan Bagridae pula, dijumpai di air masin.

### Spesies ceroboh
Wakil genus *[[Ictalurus]]* telah diperkenalkan ke perairan Eropah dengan harapan memperoleh sumber daya sukan dan makanan, namun stok ikan bermisai Amerika di Eropah belum mencapai ukuran ikan ini di perairan asalnya dan hanya meningkatkan tekanan ekologi terhadap fauna asal Eropah. Keli kayu turut diperkenalkan ke kawasan air tawar Florida, dengan ikan pelahap ini menjadi perosak asing yang utama di sana. Keli kepala leper, *Pylodictis olivaris*, juga ialah perosak di saliran cerun Atlantik di Amerika Utara. Spesies *[[Pterygoplichthys]]*, yang dilepaskan oleh pembela ikan akuarium, juga telah membentuk populasi jalang di banyak perairan hangat di seluruh dunia.

## Rujukan